Alfa Romeo
Store norske leksikon,Teknologi og industri,Transport,Bil,Bilmerker
Alfa Romeo er et italiensk bilmerke, etablert i 1909. Det var eid av Fiat S.p.A fra 1987 til 2014, og er siden 2021 eid av Stellantis.
Historie Firmaet A.L.F.A (Anonima Lombarda Fabbrica Automobili) ble etablert i 1909 i Portello, Milano, etter at en gruppe investorer hadde kjøpt den franskeide bilfabrikken Darracq, som var startet noen år tidligere. I 1910 startet produksjonen av A.L.F.A.-biler. Bedriften ble i 1915 overtatt av ingeniør og gründer Nicola Romeo (1876–1938), og i 1919 fikk firmaet og bilene navnet Alfa Romeo.Bilproduksjonen har vært allsidig med vekt på det sportslige. Modellene ble produsert i små antall og karosseriet ble gjerne tilpasset kundenes ønsker.Fra 1950 begynte Alfa Romeo å produsere biler i større serier og modellpaletten ble utvidet; populære ble mellomklassebilene Giulietta, produsert fra 1954 til 1965, senere serier med samme navn produsert fra 1977 til 1985 og fra 2010, Giulia, produsert fra 1962 til 1972, og fra 2016, og Alfetta, produsert fra 1972 til 1984.Med Alfasud fra 1971 produserte merket sin første småbil, og siden introduksjonen av Alfa Sei i 1979 har merket også vært representert i den øvre mellomklassen, men har samtidig holdt fast på et sportslig image. Den åpne toseteren Spider 'Duetto' ble produsert i årene 1966 til 1993 i over 100 000 eksemplarer, og Alfa Romeo har vunnet en rekke seirer i Touring Car-klassen siden 1960-årene, senest fabrikkmesterskapet i 2002 med modellen 156 GTA. Eierskap Bedriften kom i 1933 inn under det statlige holdingsselskapet IRI, men ble i 1987 overtatt av Fiat S.p.A. Gjennom selskapet Alfa-Lancia Industriale S.p.A representerte merkene Alfa Romeo og Lancia Fiat-konsernets satsing på prestisjemodeller. I 2014 ble Fiat S.p.A. og Chrysler Corporation slått sammen til Fiat Chrysler Automobiles, som igjen slo seg sammen med PSA-gruppen i 2021 og dannet konsernet Stellantis. Virksomhet Alfa Romeo blir produsert ved produksjonsanlegg i Mirafiori, Modena og Cassino.Alfa Romeo solgte omkring 122 500 biler på verdensbasis i 2018.I Norge ble det solgt omkring 375 nye Alfa Romeo i 2018. Formel 1 I 1920- og 1930-årene inntok Alfa Romeo en ledende stilling på racerbanen, blant annet med modellene P2 og P3, sistnevnte dominerte Grand Prix-løpene i sesongene 1932–1935. Alfa Romeos dominans fortsatte i de første årene etter andre verdenskrig. Merket vant i 1950 og 1951 de to første verdensmesterskapene i Formel 1, men trakk seg så ut; en gjeninntreden i Formel 1 i 1979–1982 ble ingen suksess.I 2017 kom Alfa Romeo tilbake til Formel 1 som hovedsponsor for Sauber-teamet, i tillegg til et såkalt «teknisk og forretningsmessig» partnerskap. I 2018 tok Alfa Romeo over Sauber-teamet. Fra 2019-sesongen deltok igjen Alfa Romeo i Formel 1 med eget team, for første gang siden 1985. Les mer i Store norske leksikon bil bilens historie Fiat Lancia Eksterne lenker Alfa Romeo